癸丑仲秋建安郡學丁奠退而作頌并勉同志之士頌曰
作者：趙汝騰
朝代：宋

paragraphs: 建水懷襄，孔殿巋然。
文未墜地，道昭于天。
輪奐鼎新，丁奠揭虔。
肅肅冠佩，粲粲豆籩。
惟聖立範，載籍具傳。
渾渾噩噩，書教百篇。
危微精一，綱領所先。
詩六義教，風雅頌全。
曰思無邪，蔽以一言。
易教精微，四德首元。
演六十四，母坤父乾。
春秋事教，惟義與權。
行夏之時，獨許顔淵。
樂教導和，鐘鼓管絃。
雷出地豫，樂之大原。
禮教導中，三百三千。
其端辭遜，如始達泉。
垂茲六教，何千萬年。
睠惟此邦，儒哲比肩。
厥有考亭，是紹澗瀍。
發揮六學，有功聖賢。
守吏初獻，與士周旋。
祀畢作頌，同志勉旃。